CELEX: 
Language: el
Date: 2017-11-30 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2015/98 της Επιτροπής σχετικά με την εφαρμογή των διεθνών υποχρεώσεων της Ένωσης, όπως αναφέρεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, δυνάμει της διεθνούς σύμβασης για τη διατήρηση των θυννοειδών του Ατλαντικού, όσον αφορά το απόθεμα ξιφία της Μεσογείου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
            
               Αιτιολόγηση και στόχοι της πρότασης
            
            
               Η Κοινή Αλιευτική Πολιτική («ΚΑλΠ») προβλέπει τη σταδιακή θέσπιση υποχρέωσης εκφόρτωσης για να επιλυθεί το πρόβλημα των απορρίψεων ιχθύων. Η εν λόγω υποχρέωση προβλέπεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  1
               , της 11ης Δεκεμβρίου 2013, σχετικά με την Κοινή Αλιευτική Πολιτική («ο βασικός κανονισμός»).
            
            
               Ο κατ’ εξουσιοδότηση κανονισμός (ΕΕ) 2015/98 της Επιτροπής
                  2
                αφορά την εφαρμογή των διεθνών υποχρεώσεων της Ένωσης, όπως προβλέπεται στο άρθρο 15 παράγραφος 2 του βασικού κανονισμού, και ορίζει μια σειρά παρεκκλίσεων από την υποχρέωση εκφόρτωσης ιχθύων. Με τον τρόπο αυτό επιδιώκει να διασφαλίσει ότι οι σχετικοί κανόνες της Ευρωπαϊκής Ένωσης (ΕΕ) είναι σύμφωνοι με τις διεθνείς υποχρεώσεις της ΕΕ και ότι η ΕΕ συμμορφώνεται με τις αποφάσεις τις οποίες θεσπίζουν περιφερειακές οργανώσεις διαχείρισης της αλιείας (ΠΟΔΑ), όπως η Διεθνής Επιτροπή για τη Διατήρηση των Θυννοειδών του Ατλαντικού (ICCAT) ή η Οργάνωση Αλιείας Βορειοδυτικού Ατλαντικού.
            
            
               Το 2016 στην ετήσια συνάντηση της ICCAT στη Vilamoura της Πορτογαλίας, τα ΣΜΣ της ICCAT
                  3
                έκαναν ένα αποφασιστικό βήμα για να αντιμετωπιστεί η ανησυχητική κατάσταση του ξιφία της Μεσογείου (Xyphias gladius), με την έγκριση ενός 15ετούς σχεδίου αποκατάστασης στη σύσταση 16-05 της ICCAT.
            
            
               Η παρούσα πρόταση αποσκοπεί στην τροποποίηση του κατ’ εξουσιοδότηση κανονισμού (ΕΕ) 2015/98 της Επιτροπής. Η εν λόγω τροποποίηση θα επιτρέψει στην ΕΕ να συμμορφωθεί με τη σύσταση 16-05 της ICCAT για τη θέσπιση πολυετούς σχεδίου αποκατάστασης για τον ξιφία της Μεσογείου, ούτως ώστε η υποχρέωση εκφόρτωσης του άρθρου 15 παράγραφος 1 του βασικού κανονισμού να μην εφαρμόζεται στα ενωσιακά σκάφη αλιείας ξιφία της Μεσογείου. 
            
            
            
               Αναλυτική επεξήγηση των επιμέρους διατάξεων της πρότασης
            
            
               Το άρθρο 15 του βασικού κανονισμού θεσπίζει υποχρέωση εκφόρτωσης (ή απαγόρευση απορρίψεων) για όλα τα αλιεύματα ειδών που υπόκεινται σε όρια αλιευμάτων. Επιπλέον, στη Μεσόγειο, τα αλιεύματα ειδών για τα οποία προβλέπονται ελάχιστα μεγέθη και τα οποία αλιεύονται κατά τη διάρκεια αλιευτικών δραστηριοτήτων στα ύδατα της ΕΕ ή από αλιευτικά σκάφη της ΕΕ σε ύδατα εκτός ΕΕ στα οποία καμία άλλη χώρα δεν ασκεί κυριαρχία ή δικαιοδοσία, πρέπει να μεταφέρονται και να διατηρούνται επί των αλιευτικών σκαφών, να καταγράφονται, να εκφορτώνονται και να καταλογίζονται στις αλιευτικές ποσοστώσεις.
            
            
               Το άρθρο 15 παράγραφος 2 του βασικού κανονισμού ορίζει ότι η υποχρέωση εκφόρτωσης δεν επηρεάζει τις διεθνείς υποχρεώσεις της ΕΕ. Η Επιτροπή εξουσιοδοτείται να εκδίδει κατ’ εξουσιοδότηση πράξεις για να μεταφέρει τις εν λόγω διεθνείς υποχρεώσεις στο δίκαιο της ΕΕ. Σε αυτές τις υποχρεώσεις περιλαμβάνονται ιδίως οι παρεκκλίσεις από την υποχρέωση εκφόρτωσης.
            
            
               Η ΕΕ είναι ΣΜΣ της ICCAT. Η σύσταση 16-05 της ICCAT θεσπίζει πολυετές σχέδιο αποκατάστασης για τον ξιφία της Μεσογείου, το οποίο τέθηκε σε ισχύ τον Ιούνιο του 2017 και είναι δεσμευτικό για τα κράτη μέλη της ΕΕ.
            
            
               Η σύσταση 16-05 της ICCAT προβλέπει την υποχρέωση απόρριψης του ξιφία επί των σκαφών που υπερβαίνουν την ποσόστωση που τους έχει χορηγηθεί, και/ή το μέγιστο ύψος των επιτρεπόμενων παρεμπιπτόντων αλιευμάτων.
            
            
               Η εν λόγω υποχρέωση ισχύει και για τα σκάφη που ασκούν αγωνιστικές και ερασιτεχνικές αλιευτικές δραστηριότητες. Ξιφίες της Μεσογείου που έχουν αλιευθεί και είναι κάτω του ελάχιστου μεγέθους θα πρέπει επίσης να απορρίπτονται, εκτός εάν εμπίπτουν στα όρια παρεμπιπτόντων αλιευμάτων που έχουν θεσπιστεί από τα κράτη μέλη στα ετήσια αλιευτικά τους σχέδια.
            
            
               Με το άρθρο 1 σημείο 1), ο τίτλος του άρθρου 5 του κατ’ εξουσιοδότηση κανονισμού (ΕΕ) 2015/98 τροποποιείται ως εξής: «Ξιφίας στον Ατλαντικό Ωκεανό». Έτσι, τα αποθέματα ξιφία στον Ατλαντικό Ωκεανό και το απόθεμα ξιφία στη Μεσόγειο Θάλασσα εξετάζονται χωριστά σε δύο χωριστά άρθρα.
            
            
               Με το άρθρο 1 σημείο 2) εισάγεται εξαίρεση από το άρθρο 15 παράγραφος 1 του κανονισμού (ΕΕ) αριθ. 1380/2013, ούτως ώστε να είναι δυνατή η απόρριψη ξιφία της Μεσογείου στις περιπτώσεις που περιγράφονται στη σύσταση 16-05 της ICCAT. 
            
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
         
         
            
               Τα κράτη μέλη έχουν ζητήσει επανειλημμένα από την Επιτροπή να υποβάλει την παρούσα πρόταση, ώστε να εξασφαλιστεί συνέπεια ως προς τη συμμόρφωση με τις διεθνείς υποχρεώσεις της ΕΕ και με την τήρηση των αρχών της Κοινής Αλιευτικής Πολιτικής.
            
            
               Κατά τη συνεδρίαση της επιτροπής αλιείας και υδατοκαλλιέργειας στις 8 Σεπτεμβρίου 2017, πραγματοποιήθηκαν διαβουλεύσεις με τις διοικήσεις των κρατών μελών.
            
            
               Το Γνωμοδοτικό Συμβούλιο για τη Μεσόγειο (MEDAC) ενημερώθηκε σχετικά με την παρούσα τροποποίηση κατά τη συνεδρίαση της 10ης Οκτωβρίου 2017.
            
            
               Δεδομένου ότι η παρούσα κατ’ εξουσιοδότηση πράξη βασίζεται στην εξουσιοδότηση που προβλέπεται στο άρθρο 15 παράγραφος 2 του βασικού κανονισμού και δεν συνιστά νέα πολιτική πρωτοβουλία, δεν ήταν αναγκαία η διενέργεια εκτίμησης επιπτώσεων. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Νομική βάση
            
            
               Άρθρο 15 παράγραφος 2 του κανονισμού (ΕΕ) αριθ. 1380/2013.
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης [βλέπε άρθρο 3 παράγραφος 1 στοιχείο δ) της Συνθήκης για τη λειτουργία της Ευρωπαϊκής Ένωσης]. Ως εκ τούτου, δεν εφαρμόζεται η αρχή της επικουρικότητας.
            
            
               Αρχή της αναλογικότητας
            
            
               Η πρόταση θα διασφαλίζει ότι το δίκαιο της ΕΕ σχετικά με τις απορρίψεις συνάδει με τις διεθνείς υποχρεώσεις της ΕΕ και ότι η ΕΕ συμμορφώνεται με τις αποφάσεις που λαμβάνονται από τις ΠΟΔΑ, των οποίων είναι συμβαλλόμενο μέρος. Τα ανωτέρω θα πραγματοποιηθούν χωρίς υπέρβαση των μέσων που είναι αναγκαία για την επίτευξη του επιδιωκόμενου στόχου.
            
            
               Επιλογή μέσου
            
            
               Το μέσο που επιλέχθηκε είναι κατ’ εξουσιοδότηση κανονισμός της Επιτροπής, όπως αναφέρεται στο άρθρο 15 παράγραφος 2 του κανονισμού (ΕΕ) αριθ. 1380/2013.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 30.11.2017
            
            
               για την τροποποίηση του κατ’ εξουσιοδότηση κανονισμού (ΕΕ) 2015/98 της Επιτροπής σχετικά με την εφαρμογή των διεθνών υποχρεώσεων της Ένωσης, όπως αναφέρεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, δυνάμει της διεθνούς σύμβασης για τη διατήρηση των θυννοειδών του Ατλαντικού, όσον αφορά το απόθεμα ξιφία της Μεσογείου 
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου
                  4
               , και ιδίως το άρθρο 15 παράγραφος 2,
            
            
               Εκτιμώντας τα ακόλουθα:
            
         
         
            
               (1)Προκειμένου να προστατευτούν τα ιχθύδια ξιφία, οι παράγραφοι 15 και 17 της σύστασης 16-05 της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) προβλέπουν ελάχιστο μέγεθος για τον ξιφία που αλιεύεται στη Μεσόγειο. Αλιεύματα και παρεμπίπτοντα αλιεύματα ξιφία κάτω του εν λόγω ελάχιστου μεγέθους, συμπεριλαμβανομένων όσων αλιεύονται στα πλαίσια αγωνιστικής και ερασιτεχνικής αλιείας, δεν θα πρέπει να διατηρούνται επί του αλιευτικού σκάφους, να μεταφορτώνονται, να μεταφέρονται, να αποθηκεύονται, να εκφορτώνονται, να πωλούνται, να εκτίθενται ή να προσφέρονται για πώληση.
            
            
               (2)Επιπλέον, σύμφωνα με την παράγραφο 17 της σύστασης 16-05, τα σκάφη που αλιεύουν ενεργά ξιφία πρέπει να απορρίπτουν τα παρεμπίπτοντα αλιεύματα ξιφία κάτω του ελάχιστου μεγέθους που υπερβαίνουν το 5 % των συνολικών τους αλιευμάτων ξιφία.
            
            
               (3)Για την αγωνιστική και την ερασιτεχνική αλιεία, οι παράγραφοι 23 και 26 της σύστασης 16-05 της ICCAT θεσπίζουν απαγόρευση αλίευσης, διατήρησης επί του σκάφους, μεταφόρτωσης ή εκφόρτωσης περισσότερων του ενός ξιφία της Μεσογείου ανά σκάφος και ημέρα. Πρέπει να τεθούν σε εφαρμογή τα αναγκαία μέτρα για να εξασφαλιστεί, στη μέγιστη δυνατή έκταση, η απελευθέρωση ξιφία της Μεσογείου που έχει αλιευθεί ζωντανός στο πλαίσιο αγωνιστικής και ερασιτεχνικής αλιείας, και ιδίως των ιχθυδίων. 
            
            
               (4)Η παράγραφος 30 της σύστασης 16-05 της ICCAT ορίζει ότι τα σκάφη που δεν επιτρέπεται να ασχολούνται ενεργά με την αλιεία ξιφία της Μεσογείου, μπορούν να διατηρούν επ’ αυτών αλιεύματα ξιφία που δεν υπερβαίνουν ένα ανώτατο όριο παρεμπιπτόντων αλιευμάτων ανά σκάφος και αλιευτική δραστηριότητα. Τα κράτη μέλη θα πρέπει να θεσπίσουν το εν λόγω όριο παρεμπιπτόντων αλιευμάτων στα ετήσια αλιευτικά τους σχέδια και να το γνωστοποιήσουν στην Επιτροπή. Σκάφη που δεν επιτρέπεται να αλιεύουν ενεργά ξιφία της Μεσογείου, δεν θα πρέπει να διατηρούν επ’ αυτών παρεμπίπτοντα αλιεύματα ξιφία της Μεσογείου που υπερβαίνουν τα όρια που καθορίζονται στα εθνικά ετήσια αλιευτικά σχέδια.
            
            
               (5)Προς εξασφάλιση συνέπειας μεταξύ της σύστασης 16-05 της ICCAT και του δικαίου της Ευρωπαϊκής Ένωσης, η υποχρέωση εκφόρτωσης του άρθρου 15 παράγραφος 1 του κανονισμού (ΕΕ) αριθ. 1380/2013 δεν θα πρέπει να εφαρμόζεται σε ενωσιακά σκάφη που συμμετέχουν στην αλιεία ξιφία της Μεσογείου.
            
            
               (6)Ο κατ’ εξουσιοδότηση κανονισμός (ΕΚ) αριθ. 2015/98 της Επιτροπής
                  5
                θα πρέπει να τροποποιηθεί για να συμπεριλάβει νέες διατάξεις που να αντικατοπτρίζουν τους όρους αλιείας που θεσπίζονται στη σύσταση 16-05 της ICCAT.
            
            
               (7)Σύμφωνα με το χρονοδιάγραμμα που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) 2015/98 τροποποιείται ως εξής:
            
            
               (1)Το άρθρο 5 τροποποιείται ως εξής:
            
            
               α)Ο τίτλος του άρθρου 5 αντικαθίσταται από το ακόλουθο κείμενο:
                  
                  «Ξιφίας στον Ατλαντικό Ωκεανό»·
            
            
               β)Η παράγραφος 1 απαλείφεται·
            
            
               γ)Η παράγραφος 2 αντικαθίσταται από το ακόλουθο κείμενο:
            
            
               «2.
                     Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, απαγορεύεται η στόχευση, η διατήρηση επί του σκάφους ή η μεταφόρτωση, η εκφόρτωση, η μεταφορά, η αποθήκευση, η επίδειξη ή η προσφορά για πώληση, η πώληση ή η εμπορία ξιφία (Xiphias gladius) κάτω του ελάχιστου μεγέθους που ορίζεται στο παράρτημα IV του κανονισμού (ΕΚ) αριθ. 520/2007.»
            
            
               (2)Προστίθεται νέο άρθρο 5α που έχει ως εξής:
            
            
               «Άρθρο 5α
                  Ξιφίας της Μεσογείου
            
            
               (1)Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, απαγορεύεται η στόχευση, η διατήρηση επί του σκάφους, η μεταφόρτωση, η εκφόρτωση, η μεταφορά, η αποθήκευση, η πώληση, η επίδειξη ή η προσφορά για πώληση αλιευμάτων και παρεμπιπτόντων αλιευμάτων ξιφία (Xiphias gladius), συμπεριλαμβανομένων όσων αλιεύονται στα πλαίσια αγωνιστικής και ερασιτεχνικής αλιείας:
            
            
               α)με μήκος διχοτόμησης κάτω γνάθου μικρότερο των 100 cm· ή
            
            
               β)με ζων βάρος κατώτερο των 11,4 kg ή με βάρος χωρίς βράγχια και εντόσθια κατώτερο των 10,2 kg.
            
         
         
            
               (2)Κατά παρέκκλιση από την παράγραφο 1, τα σκάφη αλίευσης που αλιεύουν ενεργά ξιφία δύνανται να διατηρούν επ’ αυτών, να μεταφορτώνουν, να μεταβιβάζουν, να εκφορτώνουν, να μεταφέρουν, να αποθηκεύουν, να πωλούν, να επιδεικνύουν ή να προσφέρουν για πώληση παρεμπίπτοντα αλιεύματα ξιφία κάτω του ελάχιστου μεγέθους, υπό την προϋπόθεση ότι τα εν λόγω αλιεύματα δεν υπερβαίνουν, κατά βάρος ή αριθμό τεμαχίων, το 5 % των συνολικών αλιευμάτων ξιφία των εν λόγω σκαφών.  
            
            
               (3)Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, τα σκάφη αλίευσης που δεν αλιεύουν ενεργά ξιφία δεν επιτρέπεται να διατηρούν επ’ αυτών ξιφία που υπερβαίνει το όριο παρεμπιπτόντων αλιευμάτων το οποίο θεσπίζουν τα κράτη μέλη στα ετήσια αλιευτικά τους σχέδια για το σύνολο των αλιευμάτων επί του σκάφους, κατά βάρος ή αριθμό τεμαχίων.
            
            
               (4)Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, στα πλαίσια της αγωνιστικής και ερασιτεχνικής αλιείας απαγορεύεται η αλίευση, η διατήρηση επί του σκάφους, η μεταφόρτωση ή η εκφόρτωση περισσότερων του ενός ξιφία ανά σκάφος και ημέρα. Τα κράτη μέλη λαμβάνουν τα αναγκαία μέτρα ώστε να εξασφαλίζεται και να διευκολύνεται η απελευθέρωση ξιφία που αλιεύεται ζωντανός στο πλαίσιο της αγωνιστικής και ερασιτεχνικής αλιείας.»
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 30.11.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 354 της 28.12.2013, σ. 22
               
               
                  
                     (2)
                  
                        ΕΕ L 16 της 23.1.2015, σ. 23.
               
               
                  
                     (3)
                  
                        Τα ΣΜΣ είναι τα συμβαλλόμενα μέρη της σύμβασης ICCAT, καθώς και τα συνεργαζόμενα μη συμβαλλόμενα μέρη, νομικά πρόσωπα ή αλιευτικές οργανώσεις. 
               
               
                  
                     (4)
                  
                        ΕΕ L 354 της 28.12.2013, σ. 22. 
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2015/98 της Επιτροπής, της 18ης Νοεμβρίου 2014, σχετικά με την εφαρμογή των διεθνών υποχρεώσεων της Ένωσης, όπως αναφέρεται στο άρθρο 15 παράγραφος 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, δυνάμει της διεθνούς σύμβασης για τη διατήρηση των θυννοειδών του Ατλαντικού και της σύμβασης περί της μελλοντικής πολυμερούς συνεργασίας στον τομέα της αλιείας του Βορειοδυτικού Ατλαντικού (ΕΕ L 16 της 23.1.2015, σ. 23).